Document ID: 32007R0372

REGULAMENTUL (CE) NR. 372/2007 AL COMISIEI
din 2 aprilie 2007
de stabilire a limitelor de migrare provizorii pentru plastifianții utilizați în garnituri de etanșare ale capacelor, destinate să vină în contact cu produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produsele alimentare și de abrogare a Directivelor 80/590/CEE și 89/109/CEE (1), în special articolul 5 alineatul (1),
după consultarea Autorității Europene pentru Siguranța Alimentară („autoritatea”),
întrucât:
(1)
În 1999, Comitetul științific pentru alimentația umană a atribuit uleiului din semințe de soia epoxidat o doză zilnică tolerabilă (DZT) de 1 mg/kg greutate corporală pe zi. Această DZT s-a tradus printr-o limită de migrare specifică (LMS) de 60 mg/kg de produse alimentare pentru materiale și obiecte din material plastic în Directiva 2002/72/CE a Comisiei (2).
(2)
Directiva 2007/19/CE a Comisiei din 30 martie 2007 de modificare a Directivei 2002/72/CE privind materialele și obiectele din material plastic destinate să vină în contact cu produsele alimentare (3) clarifică faptul că garniturile de etanșare ale capacelor se înscriu în domeniul de aplicare a Directivei 2002/72/CE. Directiva stipulează faptul că statele membre trebuie să adopte măsuri până la 1 aprilie 2008 care să permită libera circulație a garniturilor de etanșare ale capacelor dacă acestea corespund LMS. Garniturile de etanșare ale capacelor neconforme vor fi interzise începând cu 1 iunie 2008.
(3)
Este necesară reglementarea introducerii pe piață a acestor produse în așteptarea implementării Directivei 2007/19/CE.
(4)
Într-adevăr, date recente din statele membre și Elveția au indicat concentrații de ulei din semințe de soia epoxidat în produsele alimentare grase, ca, de exemplu, sosuri și legume sau pește conservat în ulei, ajungând până la 1 150 mg/kg. Cu astfel de valori crescute, DZT riscă să fie depășită pentru consumatori.
(5)
Recent, agenții economici s-au arătat interesați de utilizarea altor plastifianți în calitate de substituenți ai uleiului din semințe de soia epoxidat, care fie prezintă o DZT mai mare, fie migrează în măsură mai mică. Prin urmare, este, de asemenea, necesar să se adopte dispoziții specifice pentru acești substituenți.
(6)
În plus, în prezent, situația legală a acestor produse este nesigură. Directiva 2002/72/CE se aplică în cazul materialelor și al obiectelor și al unor piese ale materialelor și ale obiectelor menționate, formate exclusiv din material plastic sau compuse din cel puțin două straturi constituite exclusiv din material plastic. Garniturile de etanșare ale capacelor de metal pot fi considerate, după caz, o piesă de plastic a unui material sau obiect, înscriindu-se astfel în domeniul de aplicare a Directivei 2002/72/CE.
(7)
Drept urmare, statele membre aplică în prezent reguli divergente, susceptibile de a constitui o barieră în calea schimburilor comerciale.
(8)
Prin urmare, pare potrivit să se determine o LMS provizorie pentru suma unor plastifianți utilizați în garnituri de etanșare ale capacelor care vin în contact cu produsele alimentare grase, astfel încât să nu existe riscul de a împiedica libera circulație a acestor produse, să se elimine imediat de pe piață capacele și produsele alimentare care prezintă un risc ridicat și, în același timp, să se acorde suficient timp industriei pentru realizarea garniturilor de etanșare în conformitate cu LMS stabilită în Directiva 2002/72/CE, astfel cum a fost modificată prin Directiva 2007/19/CE.
(9)
LMS provizorie trebuie stabilită la un nivel care să asigure că în mod normal DZT nu va fi depășită, luând în considerare consumul mediu al alimentelor respective și avizul emis de AESA la 16 martie 2006, care indica faptul că nivelul plastifianților în 90 % din conținuturile de alimente grase în borcane de sticlă este sub 300 mg/kg de aliment.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Capacele care conțin straturi din material plastic sau sunt îmbrăcate în material plastic, formând garnituri de etanșare ale acestor capace, care, împreună, sunt constituite din cel puțin două straturi de material diferit, pot fi introduse pe piața Comunității în măsura în care sunt conforme cu restricțiile și specificațiile indicate în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament se aplică până la 30 iunie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2007.

Labels: 0
1
20